दुनिया की सबसे महंगी इस चाय यानी सिल्वर टिप्स इम्पीरियल की कलियों को साल के कुछ ख़ास दिनों में ही, कुल चार या पांच बार तोड़ा जाता है. पूर्णमासी की रात को हाथ में मशाल लिए हुए मकाईबाड़ी के बागान मज़दूर इसकी कलियां चुनते हैं. स्थानीय लोग कहते हैं इस चाय में धरती का हर जादू, ब्रह्मांड का हर राज़ और मिट्टी की सारी ताक़त समाई हुई है. चटख़ चांदनी रातों में बागान मज़दूरों की हंसती-गाती टोलियां इस चाय की कलियां चुनती हैं. मानो वो चाय नहीं, ब्रह्मांड के रहस्य को जुटा रही हों. सिल्वर टिप्स इम्पीरियल की बेहद ख़ास चाय पत्ती को भोर होने से पहले ही पैक कर दिया जाता है. माना जाता है की सूरज की किरणें पड़ने से इसकी आभा, इसकी ख़ुशबू पर असर पड़ता है. मकाईबाड़ी चाय बागान के संजय दास कहते हैं कि हर साल सिल्वर टिप्स इंपीरियल चाय केवल 50 से 100 किलो के बीच ही पैदा होती है. इसे ज़्यादा जापान, ब्रिटेन और अमरीका के ख़रीदार ले लेते हैं.